पाएं अपने शहर की ताज़ा ख़बरें और फ्री ई-पेपरडाउनलोड करें
हनुमान मंदिर की प्रतिमाओं को परिसर से बाहर फेंकने वाले आरोपी पर सख्त कार्रवाई नहीं होने से सांडसकलां के ग्रामीणों में आक्रोश है। मामले की शिकायत करने बुधवार को ग्रामीण कलेक्टर-एसपी कार्यालय पहुंचे। मामले में शिकारपुरा थाना पुलिस ने केस दर्ज कर आरोपी को गिरफ्तार किया था लेकिन एक दिन में ही उसकी जमानत हो गई। इससे लोगों में गुस्सा है।
घटना ग्राम सांडसकलां में 5 दिन पहले की है। ग्रामीण राकेश चौकसे ने बताया गांव के पास 200 साल पुराना मंदिर है। आरोपी भावलाल पिता नामा बनसोड़े ने मंदिर में जाकर प्रतिमाओं को उठाकर बाहर फेंक दिया। इनमें भगवान शिव, नंदी व हनुमानजी की प्रतिमाएं थी। फेंकने से प्रतिमाएं इससे खंडित हुई हैं।
इसका पता लगते ही ग्रामीण मौके पर पहुंचे और पुलिस को सूचना दी। पुलिस ने प्रकरण दर्ज किया। घटना के बाद आरोपी फरार हो गया था। उसे पुलिस ने मंगलवार को गिरफ्तार कर लिया लेकिन जमानत पर रिहा कर दिया।
ग्रामीणों ने कहा मंदिर सभी की आस्था का केंद्र है और इस तरह की घटना होने के बाद भी सख्त कार्रवाई नहीं होने से सभी की धार्मिक भावना आहत हुई है। किसी भी ग्रामीण ने आरोपी के साथ मारपीट नहीं की है। सभी चाहते हैं कि उसे सख्त सजा दी जाए। जब तक पुलिस सख्त कार्रवाई नहीं करती, तब तक विरोध जारी रहेगा।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva awa_Deva hin_Deva hin_Deva zho_Hant eng_Latn